Author: administrator
Last saved by: vavrovm
Company: Abyss

Dôvodová správa

A. Všeobecná časť

Ministerstvo vnútra Slovenskej republiky predkladá návrh nariadenia vlády Slovenskej republiky, ktorým sa ustanovuje zoznam nesamosprávnych území, ktoré v medzinárodných vzťahoch vystupujú samostatne a ktoré sa považujú za štát dohovoru (ďalej len „návrh nariadenia vlády“) ako iniciatívny materiál.
 
Návrh nariadenia vlády je vypracovaný podľa § 102 ods. 1 písm. b) zákona č. 8/2009 Z. z. 
o cestnej premávke a o zmene a doplnení niektorých zákonov v znení neskorších predpisov (ďalej len „zákon o cestnej premávke“), ktorý bol zmenený a doplnený zákonom č. 313/2011 Z. z. 
s účinnosťou od 1. novembra 2011.
 
Predmetné ustanovenie v novom znení umožňuje používanie vodičských preukazov vydaných orgánmi nesamosprávnych území, ktoré v medzinárodných vzťahoch vystupujú samostatne, ale Slovenská republika ich neuznáva ako subjekty medzinárodného práva, keďže nie sú suverénnymi štátmi. Táto špecifická situácia neumožňuje uvedeným subjektom ani pristúpiť k medzinárodnoprávnym dokumentom. V oblasti uznávania a výmeny vodičských preukazov, ako aj celkovo v oblasti cestnej premávky, ide o dva významné dohovory, a to Dohovor o cestnej premávke podpísaný 19. septembra 1949 v Ženeve, tzv. Ženevský dohovor a Dohovor o cestnej premávke podpísaný 8. novembra 1968 vo Viedni, tzv. Viedenský dohovor. Štáty, ktoré sú zmluvnými stranami týchto dohovorov podliehajú osobitnému režimu vo vzťahu k niektorým ustanoveniam zákona o cestnej premávke, napr. aj vo vzťahu k medzinárodnému uznávaniu vodičských preukazov podľa § 102 až 106a zákona o cestnej premávke.
 
Predkladaný návrh nariadenia vlády nebude mať vplyv na rozpočet verejnej správy, 
na podnikateľské prostredie, na životné prostredie, na informatizáciu spoločnosti ani sociálny vplyv.
 
Návrh nariadenia vlády je v súlade s Ústavou Slovenskej republiky, ústavnými zákonmi, zákonom o cestnej premávke a ostatnými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie. 

B. Osobitná časť

K § 1 a prílohe

Do zoznamu nesamosprávnych území, ktoré v medzinárodných vzťahoch vystupujú samostatne a ktoré sa považujú za štát dohovoru, sa navrhuje zaradiť ako prvé územie Taiwanu. Ide o medzinárodne neuznaný subjekt, ktorého občania však pôsobia na našom území, pričom ich vodičské preukazy nemôžu byť podľa zákona o cestnej premávke uznané. Zaradením Taiwanu do predmetného zoznamu sa má teda uľahčiť pôsobenie jeho občanov na našom území.
 
K § 2
            
Účinnosť návrhu nariadenia vlády sa navrhuje od 1. marca 2012.